ועדת הכלכלה, כנסת 24, פרוטוקול מספר 256, 2022-06-06 12:30

לימור מגן תלם: צהריים טובים לכולם.

לימור מגן תלם: אני מתכבדת לפתוח את ישיבת ועדת הכלכלה בנושא הצעת תקנות הנמלים (מניעת זיהום אוויר מכלי שיט), התשפ"ב-2022.

לימור מגן תלם: התקנות המובאות באות להסדיר את הוראות הנספח השישי לאמנה הבין-לאומית למניעת זהות מכלי שיט כדי למנוע זיהום האוויר.

לימור מגן תלם: אמנה שישראל היא צד לה.

לימור מגן תלם: העבודה על נוסח התקנות הייתה בתיאום בין משרד התחבורה, המשרד להגנת הסביבה ומשרד המשפטים.

לימור מגן תלם: התקנות מבקשות לקבוע הוראות לעבודה עם חומרים מזהמים וצמצום פליטות לסביבה במטרה למנוע זיהום אוויר מכלי שיט.

לימור מגן תלם: אישור התקנות יהווה בשורה למדינה.

לימור מגן תלם: נוכל להיות מדינה מתוקנת ככל המדינות, שתוכל להפעיל אכיפה גם על כלי שיט שלנו וגם על כלי זרים שנכנסים לטריטוריה שלנו.

לימור מגן תלם: אבקש מנציגי המשרדים הרלוונטיים להציג, להסביר את התקנות.

שירה סופר: אני מהייעוץ המשפטי של רשות הספנות והנמלים.

שירה סופר: כנציגי רשות הספנות והנמלים אנחנו מתכבדים ונרגשים להגיע היום לוועדה עם הצעת התקנות הזאת שאנחנו מקדמים במשך כשש שנים.

שירה סופר: מדובר בהצעת תקנות ארוכה, מורכבת, טכנית ומקצועית במהות שלה, שכוללת למעלה מ-130 תקנות, 13 תוספות, ואני חושבת שאפשר לומר שהיא מהווה את גולת הכותרת של החקיקה הספנותית בתחום הזה של מניעת זיהום מכלי שיט.

שירה סופר: ההצעה מוגשת, כפי שגברתי ציינה, על ידי שרת התחבורה, בתיאום עם השרה להגנת הסביבה, בהתאם לשתי החלטות ממשלה שהתקבלו בנושא הזה.

שירה סופר: החלטת ממשלה מספר 529 מ-2015 והחלטת ממשלה מספר 542 שהתקבלה לפני כמה חודשים, ב-24 באוקטובר 2021.

שירה סופר: המטרה בהצעת התקנות הזאת היא להסדיר בחקיקה הישראלית את ההוראות של הנספח השישי לאמנה למניעת זיהום הים, אמנה שערך ארגון הספנות הבין-לאומי שישראל חברה בו.

שירה סופר: בנוסף, אנחנו מאמצים את ההוראות של הדירקטיבה האירופית EC 1999/321.

שירה סופר: אני תכף אגע בקצרה במה מדובר.

שירה סופר: המדינה הצטרפה לאמנה למניעת זיהום הים.

שירה סופר: המטרה של האמנה היא למנוע זיהום ים ואוויר כתוצאה מפעילות ספנותית ולצמצם ככל הניתן אירועי זיהום שמקורם בתאונות ימיות.

שירה סופר: לאמנה יש שישה נספחים.

שירה סופר: כל נספח עוסק בגורם מזהם אחר.

שירה סופר: לדוגמה השמן, חומרים נוזליים מזיקים, שפכים.

שירה סופר: הנספח השישי עוסק בנושא של מניעת זיהום אוויר שמקורו בפעילות הספנותית בתפעול של כלי השיט, וקובע מגבלות פליטה על גורמי זיהום עיקריים מכלי שיט.

שירה סופר: ובכלל זה נוסף לו בשנת 2011 פרק שעוסק ביעילות אנרגתית ונועד לצמצם את הפליטה של גזי החממה מאוניות.

שירה סופר: המדינה אשררה את האמנה, למעט שני נספחים, הנספח בו עסקינן שזה הנספח השישי.

שירה סופר: לאחר אישור התקנות האלה נוכל לאשרר אותו.

שירה סופר: וכן את הנספח הרביעי שעוסק במניעת זיהום הים משפכים וגם הצעת התקנות שמסדירה אותו כבר מונחת היום על שולחן ועדת הכלכלה.

שירה סופר: הדירקטיבה האירופית עוסקת בהפחתת תחולת הגופרית בדלק שמשמש לתפעול כלי השיט בהיותם רתוקים בנמל.

שירה סופר: המטרה היא לצמצם את נזקי הפליטות כתוצאה מתחמוצות גופרית כאשר כלי השיט רתוקים בנמל.

שירה סופר: מבחינת החשיבות של התקנת התקנות, כפי שגברתי ציינה, כמובן שיש לזה קודם כל תרומה ברמה הסביבתית בהיבטים הסביבתיים של הגנת הסביבה, של בריאות הציבור.

שירה סופר: אבל כמובן יש לזה גם השפעה חיובית על המעמד של המדינה, על הדגל של המדינה בזירה הבין-לאומית ובפני ארגון הספנות הבין-לאומי.

שירה סופר: בין היתר אני רוצה לציין שהמדינה עברה מבדק בין-לאומי בשנת 2013, ובמסגרתו היא התחייבה לאמץ בחקיקה ישראלית ולאשרר את נספחי האמנה בהתאם, כך שבהחלט אישור התקנות האלה יאפשר לנו לעמוד במחויבות שהמדינה כבר לקחה על עצמה, בייחוד שהמדינה אמורה לעמוד בפני מבדק נוסף בעוד כשנה.

שירה סופר: אז חשוב מאוד שנוכל להגיע לשם כאשר התקנות כבר בתוקף.

שירה סופר: זה נכון גם לגבי הנספח הרביעי כמובן.

שירה סופר: ואישור התקנות צפוי גם להקל על כלי שיט ישראלים בבדיקות שהם יעברו בנמלים זרים, הם יוכלו לעמוד בדרישות בצורה מלאה, עם כל התעודות הנדרשות וכו'.

שירה סופר: למרות שגם היום יש להם משהו שהוא מגביל, אם הם פוקדים נמלים זרים הם לא יכולים לא לעמוד במגבלות, אם הם פוקדים נמל של מדינה שכבר אשררה.

לימור מגן תלם: מדובר רק על כלי שיט גדולים, נכון?

לימור מגן תלם: לא על סירות פרטיות.

שירה סופר: לא מדובר על כלי שיט פרטיים.

שירה סופר: אבל לא מדובר רק על אניות בבחינת התכולה של המים שלנו, שזה מימי החופים והמים הכלכליים.

אורי מקלב: זה רק מסחרי?

לימור מגן תלם: מסחרי אני מבינה, לא פרטי.

שירה סופר: נכון.

לימור מגן תלם: לא יאכטות וסירות פרטיות וסירות קטנות.

אורי מקלב: דיג נחשב בתוך המסחרי?

קדוש: ספינות דיג, כלי שיט נמליים, ספינות נוסעים בשכר, אלה נכללים.

שירה סופר: מה שתוכלו לראות כשנגיע זה שיש סעיפים שהם עם אפשרות לתת פטור, כמובן, ישנים שצריך להתחשב בהם.

שירה סופר: זאת אומרת זה לא חד וחלק לומר שזה חל בכל מקרה.

שירה סופר: צריך להתייחס לעניין.

שירה סופר: כשנקרא את התקנות אפשר יהיה לראות את זה.

שירה סופר: מבחינת התחולה הטריטוריאלית, נגיע עוד מעט, אבל אם התחלנו לדבר על זה אוכל לומר שהמטרה היא להחיל את התקנות גם במימי החופים אבל גם במים הכלכליים, ולכן תוכלו לראות שכתבנו בתקנות "שטח ישראל", כי יש בעניין הזה חוות דעת של המשנה של היועץ המשפטי לשעבר, עו"ד אבי ליכט, שעסקה בדין שחל באזורים הימיים וקובעת שבתחום הזה של הגנת הסביבה, ככל שאין חקיקה ראשית שאוסרת את זה או אין חקיקה שאוסרת במפורש ואפשר במשתמע להחיל את זה גם על האזורים הימיים גם על המים הכלכליים, אז ניתן, וזה מה שעשינו.

שירה סופר: וכאן, מאחר שזאת חקיקה חדשה, כתבנו את זה ברחל בתך הקטנה, כתבנו: שטח ישראל, לרבות האזור הימי.

שירה סופר: אבל אנחנו כן נבקש לציין שאנחנו מפרשים מעתה בהתאם לאותה חוות דעת.

שירה סופר: זו פשוט ההזדמנות הראשונה שאני נתקלת בה.

שירה סופר: אנחנו נפרש את המונח "שטח ישראל" בהתאם לחוות הדעת של המשנה ליועץ המשפטי כחלה גם במים הכלכליים של ישראל.

שירה סופר: אני רוצה לציין עוד דבר אחד.

שירה סופר: יש לתקנות האלה חשיבות גם ברמה האזורית.

שירה סופר: המדינה הצטרפה לאמנת ברצלונה משנת 1976 שעוסקת בשמירה על הסביבה הימית באגן הים התיכון, ובימים אלה מתגבשת גם יוזמה בין-לאומית אזורית של מדינות הים התיכון להכריז על הים התיכון כולו כאזור בקרת פליטה לעניין תחמוצות גופרית.

שירה סופר: המדינה תומכת, אנחנו תומכים.

שירה סופר: אני יודעת שגם הגנת הסביבה תומכים.

שירה סופר: אבל בלעדי אשרור הנספח, שתלוי כמובן באישור התקנות, אין ממש תוקף לתמיכה הזאת וכן מופעלים עלינו לחצים לאשרר את הנספח על מנת שנוכל באמת לעמוד בעניין הזה.

שירה סופר: זה גם יהיה תעודת עניות למדינה אם היא לא תוכל להתיישר כמו כל מדינות הים התיכון בהיבט הזה.

לימור מגן תלם: תודה רבה על הסקירה.

לימור מגן תלם: לפני שנעבור לסעיף של ההגדרות, יש כמה אנשים שביקשו רשות דיבור באופן כללי.

לימור מגן תלם: תחילה חבר הכנסת מקלב, בבקשה.

אורי מקלב: תודה.

אורי מקלב: במקרה הזה אפשר לומר: מה הועילו חכמים בתקנתם, בתקנות?

אורי מקלב: אני מבקש לשאול על האכיפה, מי הגורם שאוכף את התקנות האלה?

אורי מקלב: האם יש חקירות?

אורי מקלב: איך תתבצע האכיפה, החקירה, אילו אמצעים טכנולוגיים יש לכם היום?

אורי מקלב: מה הכלים שיש לכם כדי לבצע את כל התקנות החשובות האלה, וכמה היו עד היום?

אורי מקלב: לפי התקנות שהיו היום, האם יש לכם דוחות?

אורי מקלב: מה ביצעתם עד היום?

אורי מקלב: קצת שנדע על מה מדובר ומי הממונה על זה.

שירה סופר: התקנות לא בתוקף.

אורי מקלב: יש תקנות אחרות שהן בתוקף.

שירה סופר: יש תקנות אחרות שהן בתוקף שמדברות על נספחים אחרים של האמנה.

שירה סופר: אבל אני רוצה לחלק את התשובה שלי לשני חלקים.

שירה סופר: יש לנו אכיפה שמתבצעת ברמה המנהלית, זאת אומרת לרשות הספנות והנמלים יש סמכויות בדיני הספנות והנמלים לעכב כלי שיט, להורות על פעולות מתקנות.

שירה סופר: זה משהו שגם ניתן לנו כאן במסגרת התקנות.

שירה סופר: זאת אומרת, יש לנו הרבה אמצעים מנהליים שיש להם יותר משמעות אם נבוא ונעשה חקירה ונגיש הליך פלילי שאולי יתברר בעוד אני לא יודעת כמה זמן.

אורי מקלב: אבל גם בשביל מנהלי אתם צריכים חקירה.

שירה סופר: אני אגיע לזה.

אורי מקלב: כמה אנשים עובדים בזה?

אורי מקלב: מה ההיקפים?

שירה סופר: מי שיכול להטיל את אותן סנקציות זה המפקחים שלנו.

שירה סופר: המנהל, שהוא ראש האגף הטכני אצלנו, ראש אגף פיקוח ובקרה, יכול להטיל ערובה למשל ולהורות על עיכוב כלי שיט.

שירה סופר: יש אצלנו למעלה מ-20 נספחים.

אורי מקלב: איך נעשה הפיקוח?

אורי מקלב: יש לכם מנתרים כאלה מאניות מקבילות?

אורי מקלב: שנדע גם באופן הפרקטי.

אורי מקלב: אנחנו הולכים לתקן תקנות ואנחנו גם לא יודעים איך זה מתבצע בשטח.

לימור מגן תלם: בכל מקרה יש פרקים שלמים בתקנות לגבי האכיפה, שאחר כך כמובן נקרא אותם ונסביר תקנה-תקנה.

לימור מגן תלם: בבקשה.

קדוש: כלי שיט ישראלים אנחנו אוכפים מתוקף זה שאנחנו מוציאים להם את רישיון השיט או שאנחנו מנפיקים את התעודות שלהם.

אורי מקלב: אתם עושים טסט לפני.

קדוש: אנחנו עושים לפני כן בדיקות, בודקים את כלי השיט, את כל המכונות ואת הציוד שיש לו ובהתאם לזה מנפיקים לו תעודה.

אורי מקלב: אבל אתם מדברים גם על פסולת ודברים כאלה, שפיכת פסולת.

אורי מקלב: זה לא מופיע בתקנות?

שירה סופר: זה לא פה.

שירה סופר: אלה תקנות נפרדות.

שירה סופר: למשל אשפה כבר בתוקף, שדרך אגב רק לפני כמה חודשים עבר רביזיה.

אורי מקלב: כאן אתם מדברים רק על זיהומי אוויר.

קדוש: זיהומי אוויר שיכולים להגיע בעיקר מהמנוע, אבל גם מעוד גורמים אחרים.

אורי מקלב: יש לכם אמצעים טכנולוגיים?

אורי מקלב: אלה הישראלים, ומה לגבי לא ישראלים?

קדוש: לא ישראלים אנחנו עושים בדיקות מדגמיות בכלי שיט שמגיעים לפה.

קדוש: אנחנו עולים פיסית על כלי השיט, עושים בדיקה.

קדוש: אם מגלים איזושהי ליקוי אנחנו יכולים לעכב.

אורי מקלב: בנמל עצמו?

קדוש: בנמל עצמו.

שירה סופר: הדברים האלה קיימים כבר היום, זאת אומרת בדיקות מתבצעות כבר היום.

שירה סופר: פשוט כל עוד התקנות האלה לא בתוקף אנחנו לא יכולים לעשות את הבדיקות.

אורי מקלב: בדיקות מדגמיות?

קדוש: כן.

אורי מקלב: מה אחוז המדגם שלכם מתוך סך כל האניות שמבקרות בנמל?

קדוש: 15% מכל האניות שפוקדות את הנמל, אנחנו עולים ובודקים אותן.

קדוש: יש לנו שיטת סינון שאנחנו לא עולים על כל אנייה אם היא נבדקה כבר במקום אחר.

קדוש: אנחנו יודעים לדרג אותן אם הן אניות מסוכנות יותר וכל מיני קריטריונים.

אורי מקלב: יש סנכרון בין-לאומי?

קדוש: בהחלט כן.

קדוש: אנחנו עובדים עם מערכת בין-לאומית של כל אזור הים התיכון.

קדוש: אנחנו יודעים בדיוק איפה האניות נבדקו.

אורי מקלב: צריך להכניס קצת נשמה לתקנות.

לימור מגן תלם: חד משמעית.

לימור מגן תלם: גם אחר כך בכל הפרקים נדבר תקנה-תקנה, אז שם תהיה הנשמה.

לימור מגן תלם: נעבור לזום, חבר הכנסת לשעבר אופיר פס פינס, ראש המכון לשלטון מקומי באוניברסיטת תל אביב.

לימור מגן תלם: בבקשה, אופיר, שלום, צהריים טובים.

אופיר פז פינס: שלום גברתי היושבת-ראש, חבריי לשעבר חברי הכנסת.

אורי מקלב: שכנים לשעבר.

אופיר פז פינס: שלום לך.

אופיר פז פינס: הערת הערה מאוד חשובה לגבי האכיפה.

אופיר פז פינס: אני רוצה לומר בשם פורום רשויות החוף, זה פורום שמרכז 23 רשויות חוף של מרכז שלטון מקומי ומרכז המועצות האזוריות, שאנחנו בעיקרון תומכים באישור התקנות.

אופיר פז פינס: צריך להגיד שהתקנות האלה היו צריכות להיות מאושרות מזמן, ואני שמח שהממשלה הזאת החליטה לקדם אותן.

אופיר פז פינס: ממשלות קודמות, לצערי, לא קידמו אותן, לא יודע מאיזו סיבה.

אופיר פז פינס: אנחנו מהאחרונות באזור שלנו שמאמצות את התקנות האלה מכל מי שחתום על אמנת ברצלונה.

אופיר פז פינס: זה קודם כל ישרת את הציבור הישראלי, כי נהיה פחות חשופים לזיהום אוויר קשה, ויש זיהום אוויר קשה מאניות ומספינות, כידוע לכם.

אופיר פז פינס: יש אפילו ערים בעולם שסגרו את עצמן למשל מספינות כרוז והפחיתו את הקצב שלהן, ויש כמובן ספינות אחרות.

אופיר פז פינס: אנחנו יודעים שהנמלים הישראלים עמוסים לעייפה בספינות שנשארות עד שהן פורקות את המטענים שלהן, לפעמים תקופה ארוכה.

אופיר פז פינס: כך שהסיפור של זיהום מאניות גדולות וגם מאניות קטנות הוא סיפור כבד.

אופיר פז פינס: בתוך התקנות עצמן יש כבר פשרות שאנחנו לא מתים עליהן אבל מקבלים אותן לגבי ספינות קטנות וספינות שעוברות בין הנמלים הישראלים, שם יש הקלות מסוימות שהשרה החליטה לאפשר אותן.

אופיר פז פינס: אנחנו לא נכנסים לזה.

אופיר פז פינס: היינו שמחים אם הפשרות האלה לא היו מתבצעות כי בסופו של דבר הפשרות האלה הן פשרות על חשבון זיהום האוויר של תושבי ישראל.

אופיר פז פינס: אבל בסופו של דבר התקנות באופן כללי נראות לנו ואנחנו תומכים בהן ואנחנו מקווים מאוד שחברי הוועדה יאמצו אותן ויתמכו בהן.

לימור מגן תלם: תודה רבה, אופיר, אנחנו שמחים על הדברים ועל התמיכה.

לימור מגן תלם: נעבור לד"ר ליהי שחר ברמן, מנכ"לית תאגיד ערים מפרץ חיפה להגנת הסביבה.

לימור מגן תלם: בבקשה.

ליהי שחר ברמן: שלום.

ליהי שחר ברמן: אני מאוד מברכת על הדיון הזה.

ליהי שחר ברמן: אני מדגישה שאנחנו סוף סוף עושים את יישור הקו ההכרחי הזה.

ליהי שחר ברמן: אני יכולה לציין שכשהוקם נמל המפרץ אני אישית הגשתי התנגדות להפעלת הנמל, כי אמרתי שלא יכול להיות שמפעילים עכשיו נמל כזה משמעותי כאשר אנחנו לא חתומים עדיין על הנספח השישי של אמנת מרפול.

ליהי שחר ברמן: בזמנו, ב-2017, בדיונים בוועדה המחוזית, אמרו לי: זה ממש ממש בישורת האחרונה, פינג-פונג בין רספ"ן למשרד המשפטים, ועוד רגע זה יוצא לפועל.

ליהי שחר ברמן: מאז עברו חמש שנים.

ליהי שחר ברמן: נמל המפרץ כבר פועל.

ליהי שחר ברמן: אז אני קודם כל מברכת על שעה זו שאנחנו מתקנים את התקנות האלה.

ליהי שחר ברמן: בהמשך, כשנתייחס לסעיפים של האכיפה, אתייחס לנקודה מאוד מאוד חלשה בתחום של האכיפה.

ליהי שחר ברמן: כי כמו שאת בתי הזיקוק לא אוכף משרד הכלכלה, אלא המשרד להגנת הסביבה ואיגודי ערים הם אלה שאוכפים את ההפרות הסביבתיות של בתי זיקוק או של חיפה כימיקלים או של כל מפעל אחר, אותו דבר בנושא של זיהום אוויר מכלי שיט.

ליהי שחר ברמן: למשרד להגנת הסביבה יש אגף ים וחופים, לאיגודי ערים יש הכלים שלהם ואת הפעילות שלהם בנמלים עצמם, הם יודעים לבדוק את הדברים.

ליהי שחר ברמן: וכאן צריך לתת את הדעת ולהתייחס מאוד בזהירות לאיך אנחנו נותנים כאן את המענה המלא לתהליך האכיפה.

ליהי שחר ברמן: כי אחרת לא עשינו כלום.

ליהי שחר ברמן: אם אנחנו מתקנים תקנות ואין לנו אמצעי פיקוח ואכיפה של הרגולטור שאחראי לנושא עצמו, אנחנו כאן חוטאים למטרה.

לימור מגן תלם: אנחנו כמובן נעבור בשלב ההקראה תקנה-תקנה ונשמח לשמוע התייחסות.

לימור מגן תלם: אחרון הדוברים, לפני שנעבור לסעיף ההגדרות, ד"ר יובל ארבל, עמותת צלול, בבקשה.

יובל ארבל: תודה רבה.

יובל ארבל: גם אני רוצה מאוד לברך על הדיון החשוב היום.

יובל ארבל: כפי שליהי הזכירה קודם, ב-2017, לפי החלטת ממשלה, התקנות האלה היו צריכות להיות מחוקקות עד סוף שנת 2017, ולא כך.

יובל ארבל: ובאמת גייסנו אז כמה ארגוני סביבה ודרשנו את הדיון.

יובל ארבל: אבל מכל מיני סיבות זה לא צלח.

יובל ארבל: לכן אני יכול לברך, גם כתושב חיפה שנושם את האוויר המזוהם שמגיע ממקורות שונים, גם ממפעלים מזוהמים אבל גם מהספינות.

יובל ארבל: אנחנו מרגישים את זה היטב כמי שנמצא בים הרבה, וחשוב לפתור את הבעיות של האכיפה, כמו שליהי ציינה.

יובל ארבל: אני מתנצל שאני לא אוכל להיות בכל הקראת התקנות, אני חייב להיות במקום אחר, אז שיהיה בהצלחה.

לימור מגן תלם: תודה רבה, יובל.

לימור מגן תלם: אני שמחה לשמוע את התמיכה של כל הגורמים.

לימור מגן תלם: אם אין עוד הערות והתייחסויות, אנחנו נעבור להקראה.

לימור מגן תלם: נתחיל בהגדרות, בבקשה.

שירה סופר: תקנות הנמלים (מניעת זיהום אוויר מכלי שיט), התשפ"ב-2022 אני מבקשת לציין שבעצה אחת עם הייעוץ המשפטי של ועדת הכלכלה, אנחנו מקריאים היום את ההגדרות אבל לא נצביע עליהן, משום שיש עדיין דיוקים וכמה נקודות שאנחנו רוצים לוודא.

לימור מגן תלם: בסדר.

שירה סופר: "האזור הימי" – כהגדרתו בחוק ספנות חופית (היתר לכלי שיט זר), התשס"ו-2005; לכך התייחסתי לפני כן כשדיברתי על התחולה הטריטוריאלית.

שירה סופר: "אימ"ו", "אתר אינטרנט", - מחקנו את "האזור הימי".

שירה סופר: אתם רואים כאן עקוב אחר שינויים שערכנו בתיאום עם הייעוץ המשפטי של ועדת הכלכלה.

שירה סופר: "האזור הימי" ו"האמנה" נמחקו והם יוגדרו בנפרד – "המנהל", "הרשות", "חברת סיווג", "מי שיפוליים", ו-"מנהל הרשות – כהגדרתם בתקנות הנמלים חומרים נוזליים מזיקים בצובר; ההגדרה הבאה הועברה לתקנה הרלוונטית.

שירה סופר: אני אומר שמאחר שהתקנה הזאת, תקנה 1 שמכילה את ההגדרות היא מאוד ארוכה וכוללת הרבה מאוד הגדרות, שחלקן גם מפנות לחקיקה אחרת, במסגרת הדיונים שלנו עם הייעוץ המשפטי של הוועדה ובתיאום עם משרד המשפטים הוחלט להעביר הגדרות מסוימות שמופיעות פעם אחת לתקנה עצמה, כדי להקל על הקריאה ולנוחות הקורא, בתקווה שזה גם יקל על היישום.

שירה סופר: הגדרות שאתם רואים כאן שנמחקו הן לא נעלמו, הן עברו.

שירה סופר: אני חושבת שיש שתי הגדרות שבאמת נמחקו משום שלא היה בהן צורך, אז אציין את זה.

לימור מגן תלם: אוקיי.

לימור מגן תלם: אז עכשיו את עוברת להגדרה של אסדה.

לימור מגן תלם: בבקשה.

שירה סופר: "אסדה" – מיתקן המוצב בים, בין בחיבור לקרקע ובין במצב ציפה, בין באופן קבוע ובין באופן זמני; שתי ההגדרות הבאות עדיין בבדיקה, ולכן אנחנו לא נקרא אותן.

לימור מגן תלם: "ארגון מוכר" ו"בודק מוסמך".

לימור מגן תלם: על שתי ההגדרות האלה אנחנו מדלגים לפעם הבאה.

לימור מגן תלם: את עוברת ל"בוצת שמן".

שירה סופר: "בוצת שמן" - בוצה הנוצרת מאחד או יותר מאלה: מפרידי דלק או שמן סיכה, שאריות של שמן סיכה ממכונות ראשיות ומכונות עזר, או שאריות שמן ממפרידים של מי שיפוליים, מציוד לסינון שמן או ממגשי דליפה; "בעל כלי שיט" – זאת הגדרה שהוספנו לשם ההבהרה.

שירה סופר: יש הרבה תקנות שמטילות אחריות על בעל כלי שיט – הבעל הרשום של כלי השיט, חוכר כלי השיט, בעל השליטה בו, הסוכן שלו או מפעילו; לענין זה שליטה - כהגדרתה בחוק הספנות (כלי שיט זר בשליטה של גורם ישראלי), התשס"ה-2005; התקנה הבאה עברה להמשך למסגרת הסעיף הרלוונטי.

שירה סופר: "דלק" – כל סוג של חומר שנמסר לכלי שיט ושמיועד למטרת בעירה בהנעה או בהפעלה של כלי השיט, ובכלל זה גז, תזקיקי דלק ודלק שאריתי;

לימור מגן תלם: מה שמחוק בו, "הזנה לסירוגין" ו"הזנה רציפה" זה גם עובר למקום אחר?

שירה סופר: "הזנה לסירוגין" נמחק לגמרי, אין בו צורך.

שירה סופר: אנחנו פשוט השתמשנו בהמשך במונח "הזנה שאינה רציפה".

שירה סופר: אנחנו חושבים שזה יהיה יותר ברור בצורה הזאת.

שירה סופר: "הזנה רציפה" עבר לתקנה הרלוונטית.

שירה סופר: "הפלגה קצרה" גם כן עבר לסעיף הרלוונטי.

שירה סופר: "התקן" – לעניין חומר מדלל אוזון - מיתקן המצוי בכלי שיט, לרבות מערכת, ציוד, יחידה ניידת לכיבוי אש, חומר בידוד או חומר אחר בכלי שיט, ולמעט תיקון או מילוי מחדש של כל אחד מאלה; "זכויות משיכה" גם כן עבר.

שירה סופר: "יום השנה" – היום והחודש של כל שנה שיתאימו לתאריך התפוגה של התעודה הבין-לאומית למניעת זיהום אוויר (IAPP); (2) למעט לעניין חלק ה' – חלק ב' מדבר על התעודות, אני מיד אסביר למה יש כאן

שירה סופר: מיעוט של הפסקה הזאת – כלי שיט הרשום או החייב ברישום בפנקס הרישום המתנהל לפי חוק הספנות (כלי שיט זר בשליטה של גורם ישראלי), התשס"ה-2005; חוק הספנות (כלי שיט זר בשליטה של גורם ישראלי) מחייב כלי שיט שהבעלים שלהם הרשמי הוא בעצם חברה זרה, חברה שמוקמת בחו"ל, אבל מאחוריהם עומדים בעלי מניות או דירקטוריון או יש להם זיקה חזקה לישות ישראלית, ואנחנו מחילים עליהם את החובות על פי התקנות שלנו, לא כולן אבל חלקן הגדול, ומחילים עליהם גם את התקנות האלה.

שירה סופר: אבל את חלק ה' לא נחיל, משום שחלק ה' מדבר על התעודות, ותעודות מוצאות על ידי מדינת הדגל.

שירה סופר: מאחר שמדובר בחברות זרות, אז מדינת הדגל של אותם כלי שיט היא המדינה הזרה שבה החברה רשומה.

שירה סופר: לכן את התעודות יוציאו מדינות הדגל, אבל הם לא יהיו פטורים.

שירה סופר: מבחינתנו הם כלים ישראלים.

שירה סופר: המשמעות היא, בין היתר, למשל שבעתות מלחמה או מצבי חירום אפשר לגייס את הכלים האלה, לא מכאן, מכוח חוק הספנות כלי שיט בשליטת גורם ישראלי.

שירה סופר: לכן חלות עליהם החובות המהותיות.

שירה סופר: תעודות אנחנו לא נותנים.

לימור מגן תלם: "למעט" זה לעניין התעודות.

שירה סופר: נכון.

לימור מגן תלם: בסדר גמור.

שירה סופר: מה שנמחק כאן לדעתנו, ובעצת הייעוץ המשפטי של הוועדה הוחלט למחוק את הפירוט של הטעינה והפריקה כדי שזה יהיה יותר ברור.

שירה סופר: המהות היא שהם קשורים לרציף, לא משנה לאיזה צורך.

שירה סופר: ברגע שהם קשורים אנחנו נגיע למה הם צריכים לעשות.

לימור מגן תלם: כל ההגדרות המחוקות פה כולן עברו?

שירה סופר: כולן עברו לחלק ג'.

שירה סופר: הן רלוונטיות לחלק של יעילות אנרגטית.

לימור מגן תלם: אוקיי.

לימור מגן תלם: כל ההגדרות עכשיו גם כן עברו לסעיפים הרלוונטיים?

שירה סופר: כן.

שירה סופר: אנחנו מחקנו את המונחים האלה "או חומר אחר", לצורך הדיוק, לפי לשון הנספח.

שירה סופר: "מסמכים" – כל אלה או חלקם – מדובר במסמכים שניגע בהם בהמשך בתקנות – פנקס חומרים מדללי אוזון כמשמעותו בתקנה 7; פנקס תכולת גופרית כמשמעותו בתקנה 24(ב) עד (ה); תכנית לניהול תרכובות אורגניות נדיפות כמשמעותה בתקנה 32; קובץ טכני כמשמעותו בתקנה 67(ג); פנקס נתוני מנוע כמשמעותו בקוד הטכני לתחמוצות חנקן; קובץ שיטה מאושרת להגבלת פליטה; תכנית לניהול יעילות אנרגטית (SEEMP) כמשמעותה בתקנה 75; ואישור על בדיקה למניעת זיהום אוויר מכלי שיט כמשמעותו בתקנה 102; "מעבדה" – מעבדה העומדת בדרישות של תקן ISO/IEC 17025 (General requirements for the competence of testing and calibration laboratories) לעניין כשירות מעבדות, בדיקה וכיול, כתוקפו מזמן לזמן, שהוסמכה לפי הוראות חוק הרשות הלאומית להסמכת מעבדות, התשנ"ז-1997; ההגדרה הבאה נמחקה, בעקבות דיוקים שעשינו בהמשך היא לא נחוצה עוד.

שירה סופר: "מפעיל רציף", "רציף" ו-"נמל בישראל" – כהגדרתם בתקנות הנמלים השלכת אשפה מכלי שיט, ולעניין נמל חדרה יראו את מנהל הנמל כמפעיל רציף; "מפקח כלי שיט" – כל אחד מאלה: מפקח כלי שיט כהגדרתו בתקנות הנמלים בטיחות השיט שהינו עובד הרשות או מפקח לפי סעיף 29 לחוק רשות הספנות והנמלים; "מפקח למניעת זיהום הים" – כהגדרת מפקח הגנת הסביבה בחוק הגנת הסביבה (סמכויות פיקוח ואכיפה), התשע"א-2011, שהוסמך לעניין פקודת מניעת זיהום מי-ים בשמן; "הנספח" – הנספח השישי לאמנה, שעניינו מניעת זיהום האוויר מאניות, לרבות תוספותיו; ההגדרות הבאות עברו לתקנות הרלוונטיות בהמשך.

שירה סופר: זו הגדרה שהוספנו גם כן לשם הבהירות, לנוכח חובות שחלות עליו בתקנות.

לימור מגן תלם: מה זה שנמחק לגבי ברוטו 400 טון?

שירה סופר: מה שנמחק זה פשוט מיותר משום שאנחנו מפנים כאן לתקנה 60, ובתקנה 60 היא מציינת את הנושא של התפוסה.

לימור מגן תלם: בסדר גמור.

שירה סופר: כמו שאתם יכולים לראות, יש כאן שתי תעודות.

שירה סופר: נרחיב, כמובן, כשנגיע.

שירה סופר: הנושא של יעילות אנרגטית רלוונטי לאניות בלבד.

שירה סופר: אנחנו תיקנו כאן, משום שמאז שסיימנו עם הנוסח, לפני כמה חודשים התקבל תיקון לתקנות אשפה והוא מחליף את הנוסח הישן של התקנות.

שירה סופר: פה בעצם נגמרת התקנה של ההגדרות.

לימור מגן תלם: אנחנו לא נעשה הצבעה בישיבה הזאת, אנחנו נעשה הצבעה בישיבה הבאה.

לימור מגן תלם: קראנו את סעיף ההגדרות, ואם יהיו תיקונים אנחנו נתייחס לתיקונים.

לימור מגן תלם: נמשיך הלאה.

ורד קירו-זילברמן: במהלך הדיונים המאוד מאוד אינטנסיביים שאנחנו ניהלנו גם עם משרד המשפטים וכמובן עם רשות הספנות, עלתה סוגיה שהיא סוגיה רוחבית לגבי איך אנחנו מאמצים מסמכי חקיקה או נורמות זרות, אם זה האמנה, הנספח, הקודים, הנחיות.

ורד קירו-זילברמן: הם מתעדכנים, הם משתנים, צריך להפנות אליהם.

ורד קירו-זילברמן: אז את כל הדבר הזה שמנו כרגע בבדיקה.

ורד קירו-זילברמן: ייתכן שנוסיף לקראת סוף התקנות איזשהו סעיף שיכלול את החובה של רשות הספנות כמובן לפרסם ככל הניתן או להפנות או לציין שנעשו שינויים באותם קודים בין-לאומיים כדי לאפשר ודאות.

ורד קירו-זילברמן: יכול להיות שיהיו בהתאם תוספות לסעיף ההגדרות, וכמובן אולי סעיף אחד בסוף.

ורד קירו-זילברמן: עוד לא הגענו לשם.

לימור מגן תלם: אז בישיבה הבאה נעשה הצבעה על סעיף ההגדרות, וככל שיהיו התיקונים או הסעיפים אנחנו נתקן.

שירה סופר: דבר אחד נוסף ששכחתי לציין, לגבי הגדרה של כלי שיט.

שירה סופר: ממש לפני כמה ימים קיבלנו שיחה מהיועץ המשפטי של חיל הים שביקש לבחון את זה.

שירה סופר: כנראה שכלי שיט צבאיים יוחרגו.

שירה סופר: במקור זה גם לא תוכנן עבורם.

שירה סופר: אבל בעניין הזה הם צריכים להעביר אלינו מסמך.

לימור מגן תלם: בסדר.

לימור מגן תלם: נמשיך בהקראה ונעבור לסעיף התחולה, לסעיף 2.

ליהי שחר ברמן: רק צריך לשים לב שבהגדרות יש גם ההגדרה של ארגון מוכר ובודק מוסמך.

ליהי שחר ברמן: גם לגבי זה אמרתם שנגיע לזה.

לימור מגן תלם: בסדר גמור.

לימור מגן תלם: סעיף 2, תחולה.

לימור מגן תלם: אני מביאה להצבעה את סעיף התחולה, את תקנה מספר 2.

לימור מגן תלם: מי בעד?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 2 אושרה.

יעל דקל שפריר: גברתי, אני מבקשת להעיר לעניין תחולת האזור הימי.

יעל דקל שפריר: עו"ד סופר התייחסה לחוות דעת של אבי ליכט לגבי האזור הימי, שהיא אכן בצורה מדויקת.

יעל דקל שפריר: היא רק מתייחסת לתחום מסוים, לדינים מסוימים.

יעל דקל שפריר: חשוב לי רק להבהיר את זה, היא לא מתייחסת לתחולה של הדין הישראלי כולו, לתחומי הגנת הסביבה, הגז והנפט.

יעל דקל שפריר: וההגדרה שדייקנו פה בעזרת הייעוץ המשפטי של ועדת הכלכלה לא משליכה על תקנות קודמות לעניין הפרשנות שלנו, ששם כתבנו הגדרה קצת אחרת, ובעצם כל הפרשנות של תחולת הדין הישראלי, העמדה הממשלתית שמקובלת גם על הכנסת, נגזרת מחוות הדעת של המשנה הכלכלי.

יעל דקל שפריר: זה רק למען ההבהרה.

יעל דקל שפריר: תודה.

לימור מגן תלם: בסדר.

לימור מגן תלם: ההבהרה נרשמה.

לימור מגן תלם: נעבור לחלק ב', מניעת זיהום אוויר בשל פליטה מכלי שיט.

שירה סופר: פרק א': חומרים מדללי אוזון.

שירה סופר: תקנה 3, איסור על פליטה מכוונת.

שירה סופר: אני חושבת שאת המילה מכוונת, ורד, אנחנו נוריד בכותרת, נכון?

ורד קירו-זילברמן: כן.

שירה סופר: לא יפלוט אדם פליטה של חומר מדלל אוזון מכלי שיט, לרבות פליטה מכוונת; בתקנה זו, "פליטה מכוונת" – לרבות פליטה במהלך תחזוקה, טיפול, תיקון או סילוק של התקן, ולמעט פליטה מזערית הכרוכה בלכידה מחדש או במחזור של חומר מדלל אוזון.

לימור מגן תלם: אני מביאה להצבעה את תקנה 3.

לימור מגן תלם: מי בעד?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 3 אושרה.

לימור מגן תלם: אני מביאה להצבעה את תקנה מספר 4.

לימור מגן תלם: מי בעד?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה מספר 4 אושרה.

לימור מגן תלם: 5 בבקשה.

שירה סופר: אני מחדדת ש"לאחר הסרתם" נמחק בשביל הבהירות והדיוק.

שירה סופר: מאחר שהסרה יכולה להתייחס להתקן אבל לא לחומר.

שירה סופר: זה לא כל כך מתאים מבחינת המינוח.

שירה סופר: המשמעות נשארת.

לימור מגן תלם: בסדר גמור.

לימור מגן תלם: אם כך, אני מביאה להצבעה את תקנה 5.

לימור מגן תלם: מי בעד?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 5 אושרה.

לימור מגן תלם: מי בעד תקנה 6?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 6 אושרה.

שירה סופר: פיצלנו את הסיפא לפסקה (ז).

לימור מגן תלם: אני מביאה להצבעה את תקנה מספר 7.

לימור מגן תלם: מי בעד?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה מספר 7 אושרה.

לימור מגן תלם: תקנה מספר 8, הצבעה.

לימור מגן תלם: מי בעד?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה מספר 8 אושרה.

שירה סופר: אני רק אסביר.

שירה סופר: התוספת הרביעית קובעת את מגבלות הפליטה.

שירה סופר: היא מאוד מאוד טכנית, לכן זה מופיע בתוספת.

שירה סופר: אתה רוצה לומר כמה מילים?

קדוש: כן.

קדוש: מגבלות הבלטה של תחמוצות החנקן מחולקות לשלוש, לשלושה טירים.

קדוש: ככל שהטיר גבוה יותר המגבלות חמורות יותר, ובכך בעצם מפחיתים את פליטת התחמוצות לאוויר.

קדוש: ככל שאנייה חדשה יותר היא נדרשת לעמוד בתקנים יותר מחמירים.

לימור מגן תלם: בסדר גמור.

לימור מגן תלם: מי בעד תקנה 9?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 9 אושרה.

שירה סופר: הוספנו את התאריכים כאן לאור פרשנות של הסעיף של הנספח ולמען הבהירות.

שירה סופר: מה שצריך להבין כאן, שזה התאריך הקובע לצורך העניין.

שירה סופר: זאת אומרת, מנוע שהותקן אחרי התאריך הזה או מנוע שנעשה בו שינוי יסודי אחרי התאריך הזה – עליו חלות הוראות הפרק.

לימור מגן תלם: מי בעד תקנה 10?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 10 אושרה.

שירה סופר: תקנה 128 מדברת על חלופות שהמנהל צריך לאשר.

שירה סופר: נכון שיש כאן פטור, אבל עדיין הם אמורים לעמוד בדרישות על בסיס אותה חלופה.

שירה סופר: אז צריך להבין שהם אולי פטורים מהפרק, אבל הדרישות המהותיות נשארות.

ליהי שחר ברמן: אפשר לשאול לגבי סעיף (2) בכל זאת על ההחרגה הזאת?

ליהי שחר ברמן: כי מדובר כאן בהרבה מאוד כלי שיט ששטים במים הפנימיים או באזור הימי של ישראל, שזה אומר כלי השיט שהם תפעוליים, גוררות וכלי שיט שפולטים הרבה מאוד זיהום אוויר.

ליהי שחר ברמן: אם גם ככה לפי תקנה 128 יש הדרישות האלה, למה אנחנו מחריגים אותם כאן?

ליהי שחר ברמן: אני פשוט לא מכירה את תקנה 128.

שירה סופר: אני אקריא את זה לא לצורך ההצבעה, אבל אני אומר מה התקנה הזאת אומרת.

שירה סופר: תקנה 128 מדברת על חלופות ואומרת שמנהל רשאי להתיר לכלי שיט להתקין אביזר, חומר בנייה, כלי או מתקן בהתאם להנחיית אימ"ו.

שירה סופר: יש הנחיה שמפרטת במה זה צריך לעמוד, ולהשתמש בהליך דלק או שיטת תפעול כחלופה לאלה שנדרשים לפי התקנות, ובלבד שהפחתת הפליטה שתושג באמצעות החלופות לא תהיה פחותה מהנדרש.

שירה סופר: זאת אומרת, מבחינת התוצאה הסופית היא אמורה להיות אותו דבר, אבל אפשר לאשר להם חלופות אחרות מעבר למה שהפרק הזה קובע.

שירה סופר: מהותית הם אמורים לעמוד בדרישות אחרות, אבל התוצאה אמורה להיות אותה תוצאה.

לימור מגן תלם: אני מביאה להצבעה את תקנה 11.

לימור מגן תלם: מי בעד?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 11 אושרה.

קדוש: מדובר בדרך כלל על כלים ישנים יותר שעלולה להיות להם גם בעיה טכנית לעמוד בדרישות האלה, מכיוון שלעמוד בדרישות של תחמוצות חנקן זה יכול גם להגיד להחליף את כל המנוע וזה עלול להגיע גם לעלויות מאוד גבוהות לבעלי כלי השיט.

קדוש: לכן החלטנו שהשיקול פה יהיה פרטני לכל כלי שיט.

קדוש: נראה אם באמת הוא לא מסוגל לעמוד בדרישות האלה, ואם ניווכח שהוא לא יכול אז ניאלץ לתת לו פטור.

ליהי שחר ברמן: אז איך זה עומד בעצם עם הסעיף הקודם?

ליהי שחר ברמן: זה לא אותו סעיף (2) שדנו בו בסעיף הקודם?

שירה סופר: לא.

שירה סופר: אפשר לומר שזה מקרה מיוחד, כי הוא מדבר על אותם אזורי הפלגה, זה נכון, אבל הוא מדבר גם על תקופה מסוימת שבה הותקן המנוע.

שירה סופר: זאת אומרת, צריך להבין שאלה כלים מאוד ישנים, וכאן יש רשות לפטור.

שירה סופר: הסעיף הקודם מדבר על פטור, הפרק הזה לא חל.

שירה סופר: פסקה (2) שעליה דיברנו, יש באמת פטור מהתחולה של הפרק הזה, אבל צריך לעמוד בדרישות שלו לאור תקנה 128 שקראתי קודם.

שירה סופר: פשוט מינוח.

ליהי שחר ברמן: זה לא פשוט מינוח, כי זה בעצם אומר שיש כאן האפשרות למן פרצה כזאת, שזה דווקא כלי השיט המאוד מיושנים ומאוד מזהמים.

שירה סופר: אז אמרנו שיש כאן רשות למנהל לפטור, וזה ייבחן פרטנית.

שירה סופר: אנחנו לא פטרנו אותם.

שירה סופר: יש סמכות לבחון את זה ולהתאים את זה בכל מקרה.

שירה סופר: הדברים האלה ייבחנו.

שירה סופר: אין פטור אוטומטי שניתן להם.

קדוש: פשוט האפשרות הבאה היא להוריד אותו מהכביש, או להגיד לו שהוא לא מפליג יותר.

לימור מגן תלם: יש שיקול דעת למעשה לבחינה פרטנית.

לימור מגן תלם: זה מניח את הדעת.

שירה סופר: בסופו של דבר הדברים האלה ייבחנו ממש פר כלי.

לימור מגן תלם: בסדר גמור.

לימור מגן תלם: מניח את דעתי.

לימור מגן תלם: אני מביאה להצבעה את תקנה מספר 12.

לימור מגן תלם: מי בעד?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 12 אושרה.

ורד קירו-זילברמן: אולי תסבירו את ההבדלים בין הפרטים, לחדד.

ורד קירו-זילברמן: אני יודעת שאשר התייחס, אבל זה כאילו מדרגיות.

ורד קירו-זילברמן: זה יותר מחמיר?

ורד קירו-זילברמן: זה פחות מחמיר?

ורד קירו-זילברמן: ממש בקצרה.

שירה סופר: פרט אחד הוא הפרט המקל ביותר, פרט 2 מחמיר יותר.

שירה סופר: יש שם הבדלים לפי תאריכי בנייה וכו', ההתקנה של המנוע.

שירה סופר: פרט 3 בתוספת מתייחס להפלגה באזור בקרת פליטה.

לימור מגן תלם: בסדר גמור.

לימור מגן תלם: אפשר להמשיך.

שירה סופר: כלומר, על כלים חדשים יותר שנבנו החל ב-1 בינואר ואילך.

שירה סופר: אם הם יפליגו באזור בקרת פליטה שאז חל לגביהם פרט 3 הם יצטרכו לעמוד בו, ואם הם מפליגים באזור שהוא לא בקרת פליטה יחול עליהם פרט 2.

לימור מגן תלם: בסדר.

לימור מגן תלם: אני מביאה להצבעה את תקנה 13.

לימור מגן תלם: מי בעד?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 13 אושרה.

לימור מגן תלם: מי בעד תקנה 14?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 14 אושרה.

שירה סופר: על התקנה הזאת עדיין לא נצביע.

שירה סופר: רק אבהיר על מה היא מדברת.

שירה סופר: היא קובעת היום אזורי בקרת פליטה, כמו שציינתי קודם, באזור בקרת פליטה.

שירה סופר: המשמעות היא שלעניין תחמוצות גופרית למשל צריך לעבור ל-0.1% תחולת גופרית בדלק.

שירה סופר: צריך להחליף בעצם את הדלק.

שירה סופר: אם אתה לא כל הזמן שט עם 0.1% ואתה שט עם יותר, אז עם דלק שיש בו תחולת גופרית גבוהה יותר אתה צריך להחליף את הדלק לדלק דל גופרית.

שירה סופר: אבל האזורים האלה הם אזורים שארגון הספנות הבין-לאומי מכריז עליהם בעקבות יוזמות בין-לאומיות של המדינות שאותו אזור רלוונטי לגביהן.

שירה סופר: מתקבלת הסכמה של אותן מדינות, לאחר מכן יש תהליך של הכרזה של האזור הזה על ידי אימ"ו, ואנחנו לא רוצים בשלב זה להצביע על התקנה הזאת, משום שאנחנו בודקים אפשרות, מאחר שאין לנו שליטה על המדינה להחליט אילו אזורים ייקבעו כאן, כן או לא.

שירה סופר: משום שזה עניין בין-לאומי.

לימור מגן תלם: כל כמה זמן מתבצעת הכרזה כזאת?

שירה סופר: זה משתנה.

שירה סופר: זה לא עניין של כל כמה זמן, אלא כשמתקבלת הסכמה כזאת.

שירה סופר: היום, למשל, יש יוזמה.

לימור מגן תלם: אז אולי אפשר לנסח את זה בצורה כזאת.

שירה סופר: זה בדיוק העניין.

שירה סופר: כבר היום מתגבשת יוזמה כזאת כדי להכריז למשל על אזור הים התיכון.

שירה סופר: אז אם נצביע על התקנה כמו שהיא מנוסחת היום, נצטרך לשוב ולתקן.

לימור מגן תלם: הבנתי.

לימור מגן תלם: אז תנסחו נוסח כזה שיהיה בהתאם להכרזה שתהיה מעת לעת.

לימור מגן תלם: אתם רוצים להתייחס עכשיו, או שלוועדה הבאה תביאו נוסח מתאים?

יעל דקל שפריר: כן, אנחנו רק רוצים שזה יהיה ברור, שזה יהיה פומבי, ושהכנסת גם תביע את עמדתה שהיא רוצה.

יעל דקל שפריר: אבל ננסח ונביא נוסח מגובש.

לימור מגן תלם: מאה אחוז.

לימור מגן תלם: אז את תקנה 15 אנחנו משאירים לפעם הבאה, שיהיה נוסח.

ורד קירו-זילברמן: אני רק רוצה לציין, גברתי, שעשינו עוד שינוי מאוד גדול בתקנה, בסעיף 15, וזאת אחת הסיבות שאנחנו מעדיפים כרגע לא לדון בו ולא להצביע, כי יש לתוספת הרביעית שקובעת את ספי הפליטה, החלק השני שלה הוא שורה של הגבלות שלעמדתנו צריכות להיות בגוף התקנות עצמן ולא בתוספת.

ורד קירו-זילברמן: מכיוון שכך ההגבלות האלה יובאו כרגע לסעיף.

ורד קירו-זילברמן: אנחנו רוצים עוד אורכה לבחון את ההגבלות האלה, מכיוון שהן היו בתוספת, ואז נביא סעיף קוהרנטי שאפשר יהיה לדון בו.

לימור מגן תלם: אז יש שני שיקולים למה לא להצביע למעשה על תקנה 15.

לימור מגן תלם: אני לא רואה טעם בכלל לקרוא אותה.

לימור מגן תלם: אני רואה גם שהיא מאוד ארוכה.

לימור מגן תלם: אנחנו יכולים לעבור לתקנה 16.

לימור מגן תלם: בבקשה.

ורד קירו-זילברמן: זה שינוי שאנחנו מבקשים להוסיף.

ורד קירו-זילברמן: שירה, בבקשה תסבירי את השינוי.

ורד קירו-זילברמן: הוא לא משנה מהותית, רק הוא מדייק.

שירה סופר: בהמשך בתקנת משנה ב(2) היא תקנה שעוסקת באחריות של בעל כלי השיט או הקברניט לוודא שכלי השיט עומד במגבלות הפליטה ובדרך שבה הוא צריך להוכיח את זה.

שירה סופר: יש לו שתי אפשרויות למעשה להוכיח את העניין הזה.

שירה סופר: הוא צריך להראות שיש התקנה של שיטה מאושרת, או שהוא צריך להביא אישור של יצרן המנוע, בניגוד למה שכתוב כאן, מסמך חתום מאת המנהל.

שירה סופר: בדקנו וחידדנו את הדבר הזה, מדובר באישור של יצרן המנוע שמאמת שהמנוע פועל לפי מגבלות הפליטה.

שירה סופר: למעשה זו מעין חלופה, כמו מקרה מיוחד של אותן חלופות שדיברנו עליהן קודם.

שירה סופר: ולכן בסיפא של פסקה 16(א) יש להוסיף: לעשות שימוש בשיטה המאושרת להגבלת פליטה לעניין המנוע האמור, לפי תקנה 18, או שיש לו אישור כאמור בתקנת משנה ב(2).

שירה סופר: שכאן הכוונה היא לאישור יצרן המנוע שאליו התייחסתי.

לימור מגן תלם: אוקיי.

לימור מגן תלם: הוספנו את הסיפא לתקנה 16(א).

לימור מגן תלם: תמשיכי את 16(ב).

לימור מגן תלם: אם כך אני מביאה להצבעה את תקנה 16, עם שני התיקונים שבה.

לימור מגן תלם: מי בעד?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 16, על שני התיקונים שלה, אושרה.

לימור מגן תלם: 17.

שירה סופר: הוספנו כאן את הסיפא של הכותרת, פשוט כי זה שייך לאותן תקנות 16, 17, 18.

שירה סופר: בכולן מדובר על כלי שיט מסוימים.

שירה סופר: בסעיף (2) יש שינוי – זו בעצם המראה של התיקון הקודם.

שירה סופר: ניתן אישור יצרן המנוע במקום הסעיף הזה, לפי תקנה 16(ב)(2).

לימור מגן תלם: אני מביאה להצבעה את תקנה 17, כולל התיקון שהקראנו בתקנת משנה (ב)(2).

לימור מגן תלם: מי בעד?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 17, עם התיקון, אושרה.

ורד קירו-זילברמן: אני אסביר.

ורד קירו-זילברמן: צריכה להיות ודאות, זאת אומרת גם האחריות צריכה להיות על בעל כלי השיט.

ורד קירו-זילברמן: בעל כלי השיט צריך לעקוב, הוא צריך לדעת שיש שיטה מאושרת שאושרה, הוא צריך לגשת למנהל בצורה פרואקטיבית, לבקש ממנו את הדבר הזה.

ורד קירו-זילברמן: אז מהותית זה מה שצריך.

ורד קירו-זילברמן: אנחנו רק חידדנו שיהיה ברור על מי האחריות, מי צריך לעשות מה ומה התפקיד של המנהל בתהליך.

ורד קירו-זילברמן: זה הכול.

לימור מגן תלם: מצוין.

לימור מגן תלם: 18(ב).

שירה סופר: אני רוצה לציין לגבי הסיפא כאן שאנחנו בודקים את האפשרות למחוק את התוספת החמישית, משום שהיא זהה למה שמופיע היום בקוד הטכני, ויכול להיות שאנחנו פשוט נפנה לשם על מנת שאם יהיו תיקונים בקוד הטכני לא נצטרך לשוב ולרוץ ולתקן את התוספת כאן.

שירה סופר: אז בעניין הזה נצביע על הפסקה הזאת, ורד?

לימור מגן תלם: עדיף שלא, אם כך.

ורד קירו-זילברמן: בעיקרון אנחנו די מגובשים, אבל רשות הספנות ביקשה עוד לבדוק אם יש לזה השלכות.

לימור מגן תלם: אז על תקנת משנה (2) אנחנו לא נצביע.

לימור מגן תלם: את הסיפא מחקנו משום שהיא לדעתנו מיותרת.

לימור מגן תלם: היא מבלבלת.

לימור מגן תלם: זאת נקודת הייחוס של הבדיקה והיא לא באמת משנה את המהות כאן.

לימור מגן תלם: אם כך אני מביאה להצבעה את תקנה 18, עם התיקון, פרט לסעיף (2).

ורד קירו-זילברמן: אני מבקשת שאשר קדוש יסביר לנו בכמה מילים במהות מהי שיטה מאושרת.

לימור מגן תלם: בבקשה.

קדוש: לגבי השיטה המאושרת, ומה המהות שלה, יצרני המנועים פיתחו איזשהם חלקים ואיזשהו מנגנון שאפשר להתקין אותו במנוע בשביל להביא את המנוע שיעמוד בדרישות הפליטה האלה.

קדוש: היצרנים לא עשו את זה לכל המנועים הקיימים, אבל הם לקחו מנועים שהם מאוד נפוצים והצליחו בצורה הזאת להפחית את הפליטות ובכך הם הביאו את המנועים האלה לעמוד בדרישות הפליטה.

קדוש: זה בעצם הישג משמעותי.

קדוש: במידה שהשיטה הזאת זמינה וניתן להתקין אותה באנייה, אנחנו מחייבים את בעל כלי השיט שהשיטה הזאת תהיה מותקנת.

לימור מגן תלם: בסדר גמור.

לימור מגן תלם: אם כך, אני מביאה להצבעה את תקנה 18 עם התיקון של סעיף קטן (א) ובלי סעיף (ב)(2).

לימור מגן תלם: מי בעד?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 18 למעט פסקה (ב)(2) אושרה.

לימור מגן תלם: תקנה 19.

לימור מגן תלם: נסיים את תקנה 19 ונסיים.

לימור מגן תלם: מי בעד תקנה 19?

לימור מגן תלם: בעד – 1

לימור מגן תלם: נמנעים – אין

לימור מגן תלם: פה אחד.

לימור מגן תלם: תקנה 19 אושרה.

לימור מגן תלם: בשבוע הבא אנחנו נמשיך לקדם את סעיף ההגדרות ככל שיהיה, ואם לא נמשיך מסעיף 20.

לימור מגן תלם: תודה רבה, חברים.

לימור מגן תלם: תודה רבה לכולם.

לימור מגן תלם: אני נועלת את הישיבה.